Kirjoittaja on median murroksesta ja mediataloudesta väitellyt YTT, vapaa toimittaja ja viestintäyrittäjä.

Osaatko arvata, montako koronajuttua ja -uutista julkaistiin maailman verkkomedioissa eilen?

Noin 266 000 kappaletta. Yhden päivän aikana.

Ja luvussa ovat mukana vain kirjoitusasultaan coronaan tai koronaan viittaavat jutut verkossa julkaisevissa tiedotusvälineissä eri puolilla maailmaa. Jos jossain serbokroatiassa on jokin skjoronica-tyyppinen sana tälle virukselle, sitä seurantatyökaluni ei hoksannut bongata.

Sosiaalisen median päivityksiä coronaan/koronaan liittyen oli eilen lähes miljoona.

Oheisista käppyröistä näkee, että altistuminen virusuutisille on ollut kiihtyvää viime päivinä. Julkisuuskäyrä on tietenkin noussut sitä mukaan kun uusia virustartuntoja ja -kuolemia on tullut esiin ja ennaltaehkäisevien vastatoimien volyymi on kasvanut.

Kiinasta liikkeelle lähteneestä viruksesta on uutisoitu maailmalla loppuvuodesta 2019 lähtien, mutta ensimmäisen kerran uutisoinnin määrä kasvoi merkittävästi 20.-24. tammikuuta tänä vuonna. 20. tammikuuta uutisoitiin muun muassa ensimmäisen australialaisen saaneen tartunnan ja että virus tarttuu ihmisestä ihmiseen.

Käyrän perusteella seuraavat isot loikat uutisoinnin määrässä tapahtuivat 24.-28. helmikuuta ja tuorein nousu 8. maaliskuuta alkaen. Helmikuun lopussa piikkiä aiheuttivat muun muassa Yhdysvaltain presidentin Donald Trumpin asettamat matkustuskiellot ja viruksen uhan vähättely, viruskaranteenit Italiassa ja osakemarkkinoiden levoton liikehdintä.

Viruksen leviämisen massiiviset seurannaisvaikutukset huomioiden tuorein nousu jatkunee vielä. Maailman uutisoinnin käyrässä näkyvät notkokohdat tasaisin välein johtunevat vähäisemmästä verkkouutisoinnista viikonloppuina.

Sosiaalisessa mediassa näyttää olevan yksi ero verrattuna perinteisiin julkaisijoihin: viruksen some-julkisuuden jyrkin piikki ei ole viime päiviltä vaan jo aiemmin 2. maaliskuuta. Tuona päivänä koronaan viitattiin somessa lähes 1,1 miljoonaa kertaa.

Koronaviruksen jyllääminen Suomi-mediassa noudattelee samoja suhdanteita kuin maailman mediassa, vain julkaistujen juttujen lukumäärät ovat pienempiä. Virusuutisointi pääsi täällä vauhtiin 11. tammikuuta, jolloin suomalaiset mediat uutisoivat Kiinan virustartuntojen ensimmäisestä kuolonuhrista.

Mitä tapahtuu koronavirusuutisten jälkeen? Lue uusi printti-SK:n kolumnini eilisen isoista puheenaiheista.

>> Lisäys 14.3. klo 9.25: Corona Virus Media Watch -sivusto esittää reaaliaikaisesti, miten viruksesta uutisoidaan eri puolilla maailmaa. Uutisointia voi tarkastella kartalla myös maittain.